Αναζητείται αγοραστής για την κατοικία Steinway
οι αρχές θέλουν το σπίτι των διάσημων κατασκευαστών πιάνων να γίνει μουσείο
Η oικία της φημισμένης οικογένειας Steinway βγαίνει σε πλειστηριασμό. Πρόκειται για ένα ιστορικό κτίριο στην Αστόρια της Νέας Υόρκης που θεωρείται διατηρητέο και οι πολίτες θέλουν να δούν από κοντά την εντυπωσιακή κατοικία των ανθρώπων που όχι μόνο κατασκεύασαν τα καλύτερα πιάνα στον κόσμο αλλά “ευθύνονται” και για την μεταφορά της κλασσικής μουσικής από την Ευρώπη στην Αμερική. Σήμερα κατοικείται από οικογένεια που αγόρασε το οίκημα από τους Steinway, αλλά αναγκάζεται να το πουλήσει. Η τιμή είναι 4.5 εκατομμύρια δολάρια και τοπικοί παράγοντες με επικεφαλής τον πολιτειακό βουλευτή, Πήτερ Βαλόνυ Τζούνιορ, προσπαθούν απεγνωσμένα να βρούν τρόπο ώστε το κτήριο να περάσει στην ιδιοκτησία της πόλης και να μετατραπεί σε μουσείο. Οι πόρτες άνοιξαν για μία ώρα και εκπρόσωποι της ιστορικής κοινότητας, παράγοντες και πολίτες είχαν την δυνατότητα να δούν από κοντά την πολυτελή κατοικία. Μιλώντας στην Φωνή της Αμερικής ο κ. Βαλόνυ είπε: «Είναι πολύ σημαντικό να ευαισθητοποιηθεί η κοινή γνώμη έτσι ώστε αυτό το μικρό ανάκτορο να παραμείνει στους κατοίκους της Αστόριας, ως ένα σημαντικό κομμάτι της ιστορίας τους. Όταν ο Steinway ήρθε στην περιοχή δεν υπήρχε τίποτα παρά μόνο χωράφια και βάλτοι. Έχτισε το εργοστάσιο από όπου έστελνε σε κάθε γωνιά της γης τα διάσημα πιάνα του. Έκτισε τα πρώτα νηπιαγωγεία και σχολεία στην περιοχή. Αποτέλεσαν τους πρωτεργάτες για την δημιουργία της γέφυρας Κουίνσμπορο, που έβαλε κυριολεκτικά την Αστόρια στον χάρτη της Νέας Υόρκης». Καταλήγοντας ο αμερικανός πολιτειακός βουλευτής είπε: «Αυτό το οίκημα ήταν η καλοκαιρινή κατοικία των Steinway. Θα είναι πολύ λυπηρό να αγοραστεί από ιδιώτες που το πιο πιθανό είναι να αποτρέψουν την είσοδο στο οίκημα και να κλειδωθεί το ιστορικό αυτό μνημείο πίσω από έναν φράχτη».